L’Ajuntament de Carcaixent reforça amb diversos programes el personal municipal
17 de juliol de 2018

Carcaixent

L’Ajuntament de Carcaixent ha contractat 6 joves durant un any a través dels programes EMCUJU i EMPUJU, programes d'ocupació subvencionats per a la contractació de persones joves per entitats locals. Les dos convocatòries estan dotades amb fons europeus, autonòmics i locals i inclosos al programa “Avalem Joves Plus” del Consell. En total, s’hi han destinat 155.837  euros que han possibilitat la incorporació de dos tècniques en Animació Sociocultural per al Casal Jove i Festes, una auxiliar administrativa per a l’Àrea de Recaptació, un arquitecte tècnic per a reforçar l’Àrea d’Urbanisme, un oficial d’obra i un oficial electricista, que realitzaran diferents tasques dins de la Brigada d’Obres i Serveis Municipal.

L’objectiu d’estes contractacions és reforçar les diferents àrees municipals en les seues especialitats i, al mateix temps, permetre l'accés al mercat laboral dels joves, que d'esta manera troben una primera feina en la qual posar en pràctica els coneixements adquirits durant la seua formació i, així, continuar-hi.

Tal com s’especificava a les bases, el procés de selecció per a este programa s’ha realitzat a través del SERVEF, que ha sigut qui ha subministrat el llistat de candidats/ates als diferents llocs de treball. En tots els casos, les persones aspirants havien de ser menors de 30 anys i estar inscrites al Sistema Nacional de Garantia Juvenil.

Atur agrícola

Simultàniament, 114 persones treballaran durant els mesos d’estiu dins del Pla de Foment de l’Ocupació Agrària impulsat pel Ministeri d’Ocupació i Seguretat Social al qual s’ha adherit l’Ajuntament de Carcaixent. Així, es contractaran, durant els mesos de juliol, agost i setembre, 97 peons i 17 capatassos. Ja hi ha 33 persones que han començat a treballar a Carcaixent per a realitzar diverses actuacions de neteja i manteniment al terme municipal. El programa es gestiona en el marc dels convenis de col·laboració del Servei Públic d’Ocupació Estatal (SEPE) amb les corporacions locals, a través del qual se sufraguen els costos laborals de les treballadores i dels treballadors que s'han contractat.

Este Pla d’Ocupació té un doble objectiu: d’una banda, pal·liar la desocupació agrícola eventual que es viu en les zones agrícoles durant la temporada d’estiu i, d'una altra, dur a terme millores en les infraestructures del patrimoni rural i forestal. Concretament, les tasques que duran a terme seran treballs per a la prevenció d’incendis, neteja de barrancs i camins, manteniment de l’Hort de Soriano i eliminació d’abocadors incontrolats, entre d'altres.

El requisit imprescindible per a accedir a este contracte mensual era estar inscrit en el SERVEF com a demandant d’ocupació i acreditar la condició de treballador agrari, com a mínim 3 mesos durant l’últim any, ja que este programa d’ocupació està destinat a complementar la renda dels treballadors del camp en els mesos d’inactivitat. La selecció del personal s’ha fet seguint els criteris de baremació que marca el Ministeri i que contempla alguns paràmentres com és el nivell de renda dels membres de la unitat familiar, tindre responsabilitats familiars, estar més temps aturat i no haver estat contractat en el mateix programa l’any anterior.

60.000 euros per a reforçar la Policia Local

Per tal de completar els torns de vacances de la plantilla actual i garantir el servei, està prevista la contractació de 5 agents de Policia Local al llarg de l’estiu. Segons ha explicat Paco Salom, alcalde de Carcaixent, la incorporació de més efectius durant estos mesos es fa necessària ja que l’espai a cobrir es multiplica a l'intensificar la vigilància en les urbanitzacions. Per tal de dur a terme estes contractacions, l’Ajuntament de Carcaixent hi invertirà més de 60.000€.